《閒居纪事二首 其一》
元代·蒲道源

客从长安回，叙阔访邻里。貌悴于去时，因而问所以。

客悲向我言，此行幸脱死。长安遭饥荒，食尽到糠秕。

升合贵不赀，珠金何足恃。凌晨出求籴，于于如栉比。

暮归持空囊，菜色皆相似。老弱困且羸，行随墙壁倚。

村墟向昏黑，剽掠群凶起。咸云田中麦，苗枯无雨水。

今年如弗收，炊爨当易子。予闻重叹嗟，祸及乃至此。

八政食为先，周书本微旨。天下苟有饥，稷思若由己。

梁惠战国时，民粟知移徙。一夫不获所，古人心愧耻。

如何填沟壑，遽忍立而视。此邦粗偷生，唇亡寒及齿。

嗷嗷食口众，身不亲耒耜。今朝听此言，徒增惊悸耳。

作者简介：蒲道源（1260～1336），元代散曲家，诗人，字得之，号顺斋。世居眉州青神县（今属四川省），后徙居兴元南郑（今属陕西省）。初为郡学正，皇庆二年（一三一三）征为翰林编修，进应奉，迁国子博士，延祐七年（一三二〇）辞归。年七十被召为陕西儒学提举，不赴。著有《闲居丛稿》。他所著的《闲居丛稿》，平实显易，有承平之风。